**burnos priežiūros studijų krypties studentų studijų ir darbo suderinamumo ypatumai bei jų įtaka studijavimo pasiekimams**

**Paulina Jurevičiūtė**

*Burnos higienos studijų programa*

*Kauno kolegija*

Darbo vadovė – dr. Rasa Tamulienė

#### Įvadas

Pastaraisiais dešimtmečiais studentų užimtumas studijų laikotarpiu sparčiai auga. Europoje ir Jungtinėse Amerikos valstijose dirbančių studentų skaičius siekia vidutiniškai 47 proc. Reguliariai studijų metu dirbančių studentų skaičius svyruoja nuo 15 proc. Italijoje, Albanijoje, Serbijoje iki daugiau nei 50 proc. Danijoje ir Estijoje (Masevičiūtė, Šaukeckienė, Ozolinčiūtė, 2018). Jungtinėse Amerikos Valstijose 2018 metais vidutiniškai dirbančių studentų skaičius sudarė 62 proc. (NCES, 2019). Lietuvoje 2019 metais I ir II studijų pakopų koleginėse ir universitetinėse studijose visus akademinius metus dirbo net trečdalis studentų (Strata, 2020). Tyrimai (Kwadzo, 2014; Koropets, Fedorova ir Kacane, 2019; Bolatov ir kt., 2021) rodo, kad padidėjusi atsakomybė darbe ir studijose, pervargimas, laiko trūkumas turi įtakos tiek studijavimo pasiekimams, tiek emocinei studento būklei.

Problema: kokie burnos priežiūros studijų krypties studentų studijų ir darbo suderinamumo ypatumai bei įtaka studijavimo pasiekimams?

Objektas: burnos priežiūros studijų krypties studentų studijų ir darbo suderinamumo ypatumai bei įtaka studijavimo pasiekimams.

Tikslas: atskleisti burnos priežiūros studijų krypties studentų studijų ir darbo suderinamumo ypatumus bei įtaką studijavimo pasiekimams.

Uždaviniai:

1. Nustatyti burnos priežiūros studijų krypties studentų darbo studijų metu priežastis, dirbamo darbo pobūdį, darbo valandų per savaitę skaičių bei studijų kursą, kuriame pradėjo dirbti;
2. Atskleisti dirbantiems burnos priežiūros krypčių studentams kylančias problemas derinant darbą su studijomis;
3. Nustatyti darbo studijų metu sąsajas su studijavimo pasiekimais priklausomai nuo kurso, kuriame pradėjo dirbti, darbo valandų skaičiaus per savaitę bei darbo pobūdžio.

**Raktiniai žodžiai:** burnos priežiūros studijų programų studentai, darbo ir studijų derinimas, dirbantys studentai.

#### Metodologija

Tyrime taikyta kiekybinė tyrimo strategija. Duomenų rinkimo metodas – internetinė apklausa; duomenų

analizės metodas – aprašomosios statistikos skaičiavimai: dažniai ir vidurkiai. Tyrime dalyvavo 166 burnos priežiūros studijų krypties studentai: 56 burnos higienos,76 odontologinės priežiūros, 34 dantų technologijos studentai.

#### Rezultatai

Gauti rezultatai parodė, kad studentai dirba studijų metu, nes nori turėti savo pinigų (84,7%) bei įgyti profesinės patirties (58,3%). Mažesnė dalis dirba, nes studijų metu turi laisvo laiko (13,9%). Daugiau nei pusė (55,6%) tyrimo dalyvių dirbti pradėjo jau pirmame kurse. 59,7% tyrimo dalyvių dirba su studijomis susijusį darbą. Rezultatai atskleidė, kad burnos priežiūros studijų krypties studentai studijų metu darbui skiria vidutiniškai 21-30 val. per savaitę. Studentai teigia, kad studijas ir darbą derinti sudėtinga, nes tai daro neigiamą įtaką studijų kokybei bei lieka mažiau laiko laisvalaikiui. Tačiau 52,8% studentų teigia, kad dirbantiems studentams atsiranda galimybė užmegzti naujus ryšius darbo rinkoje ir 40,3% studentų mano, kad darbo patirtis studijuojant padidina darbo pasirinkimo galimybes ateityje. Tyrimo rezultatai parodė, kad daugeliui studentų (41,7%) sunku derinti darbą su studijomis dėl nepastovaus studijų tvarkaraščio. Tyrimas atskleidė, kad darbo valandų skaičius per savaitę bei darbo pobūdis studijavimo pasiekimams įtakos neturi, tačiau pradėjusių dirbti trečiame kurse studentų pažymių vidurkiai nustatyti aukščiausi: pirmame kurse pradėjusių dirbti studentų studijų vidurkis – 8,82, o trečiame kurse pradėjusių dirbti studentų studijų vidurkis – 9,13.

#### Išvados

1. Burnos priežiūros krypties studentai dažniausiai pradeda dirbti jau pirmame kurse. Darbui jie skiria nuo 10 iki 30 valandų per savaitę. Taip pat burnos priežiūros krypties studentai renkasi su jų būsima specialybe susijusį darbą. Nustatyta, kad dažniausios studentų darbo ir studijų derinimo priežastys yra noras turėti savo pinigų, noras įgyti profesinės patirties bei teorines žinias pritaikyti praktiškai, taip pat studentai dirba studijų metu, nes reikia sumokėti už mokslą
2. Burnos priežiūros krypties studentams derinant darbą su studijomis daugiausiai problemų kyla dėl nepastovaus studijų tvarkaraščio ir aukštosios mokyklos nelankstumo studentų darbo atžvilgiu. Nustatyta, kad darbo ir studijų derinimas daro neigiamą įtaką studento sveikatai.
3. Dirbamo darbo pobūdis ir dirbamų valandų skaičius per savaitę burnos priežiūros krypties studentų studijų pasiekimams įtakos neturi. Tačiau studijų pasiekimų įvertinimams įtakos turi kursas, kuriame studentai pradėjo dirbti. Žemiausi pasiekimų įvertinimai nustatyti studentų, kurie pradėjo dirbti pirmame kurse, tuo tarpu trečiame kurse pradėjusių dirbti studentų studijų pasiekimų įvertinimai geriausi.

#### Literatūra

1. Bolatov, A. K., Seisembekov, T. Z., Askarova, A. Z., Igenbayeva, B. B., Smailova, D. S., & Hosseini, H. (2021). Burnout syndrome among medical students in Kazakhstan
2. Koropets, O., Fedorova, A., & Kacane, I. (2019). The model of psychological and pedagogical support for working students with the emotional burnout syndrome. In 12th Annual International Conference of Education, Research and Innovation (ICERI) (pp. 10377-10383). International Academy of Technology, Education and Development.
3. Kwadzo, M. (2014). International students’ experience of studying and working at a Northeastern public university in the US. Journal of International Students, 4(3), 279-291.
4. Masevičiūtė K., Šaukeckienė V., Ozolinčiūtė E., (2018). Combining studiens and paid jobs. Vilnius.
5. National Center for Education Statistics. College Studetns Employment (NCES). (2019).
6. Strata. Lietuvos studijų būklė. (2020). Prieiga per internetą: <https://strata.gov.lt/images/tyrimai/2020-metai/svietimo-politika/20200901-Lietuvos-studiju-bukle.pdf>